Jens Kirk (V), 2001-05-16:
Frit fiskeri for alle ville jo være en ønskesituation.
Lige og bedre vilkår for fiskeriet er det, vi ønsker i Venstre. Det, vi diskuterer her i dag og vedtager, er et skridt på vejen, men jeg indrømmer da gerne, at forslaget til vedtagelse er et kompromis, når mange partier skal bøje sig mod hinanden.
Der er givet, og der er taget.
Men vi er jo alle sammen enige om, at der ikke bliver flere fisk i de første 4-5 år, at flåden er for stor, og at den er for gammel til at sikre fiskerne en tilstrækkelig indtægt, samtidig med at flåden trænger til fornyelse. Vi ved også, at grønbogen om den fælles fiskeripolitik er kommet frem, og at Europa-Kommissionen er blevet opmærksom på, at den fælles fiskeripolitik ikke altid har givet de resultater, medlemslandene og deres fiskere kunne forvente.
Vi står over for en revision af den fælles fiskeripolitik, og jeg har det godt med, at vi ikke i dag på national vis ligesom maler os selv op i et hjørne, for det skulle jo gerne være sådan, at når vi er færdige med den revision, så kan vi ligesom gå med til den og være med til at sætte den i værk.
Det kan endda være, at vi næsten har formandskabet på det tidspunkt.
Vi står altså over for en revision, og jeg kan ikke lade være med at sige, hvor der både skal tages fat på EU's ressourcer og bevaringspolitik, adgang til farvande, adgang til ressourcer, tekniske bevaringsforanstaltninger, integrering af miljøhensyn i fiskeripolitikken, relation til tredjelande, regionalisering af fiskeripolitikken, markedspolitik og hvilke principper, strukturpolitik, kontrolpolitik og udvidelse af EU.
Det er det, vi står over for, og derfor er jeg glad for, at vi ikke hastevedtager alt for meget.
Vi har det i Venstre helt godt med den opdeling, vi nu foretager med kystfiskeriet, det demersale og pelagiske fiskeri plus industrifiskeriet.
Kystfiskeriet er jo udstillingsvinduet: 200 små havne og landingssteder er det, man ser; det er det, vi landkrabber ser, og det er ligesom udstillingsvinduet.
Men dem, som virkelig skal leve af det, dem, som fisker, ser vi jo ikke meget til, og det er sådan set dem, vi også skulle tage hånd om.
Derfor vil jeg nok sige, at når vi går f.eks. fra 12 til 15 m, selv om vi regionaliserer det til områder, er vi måske lige på kanten til at favorisere kystfiskeriet nok, for det har jo en opgradering i forvejen.
Jeg kan heller ikke lade være med at sige, at enkelte af dem betaler ikke engang havnepenge, men får slidpenge for det
i stedet for
Jeg mener, det også er rigtigt, at vi her vælger en blød formulering.
Der er jo en tendens til, at der er pres fra pelagisk fiskeri og industrifiskeriet nedad i systemet, og der er også ligesom nu et pres opad, kan vi sige, fra kystfiskeriet, og hvem skal betale?
Det er jo sådan set rygraden, det demersale fiskeri.
Jeg håber også, at vi her virkelig tager hånd om det.
Det springende punkt i forslaget til vedtagelse er jo selvfølgelig - og det er det, vi diskuterer mest - det, vi kalder overdragelige kvoter.
Nu tager vi altså et referenceår, hvor vi ligesom forbereder os til, hvad der skal ske.
Fiskeriet får mulighed for at gennemgå den bestilte rapport, får lov til at diskutere IOK-rapporten, som det har betalt dyrt for.
Og der er jo indføjet i pinden, at hvis disse fiskeriorganisationer kan blive enige og komme med gode forslag, som kan indpasses overbevisende, ja, så kan de rent faktisk få deres eget forslag igennem. Jeg kan jo ikke lade være med at citere her, og jeg vil først citere fra Skagen Fiskeeksport, som har sendt et brev til Fødevareministeriet. Der står som et af punkterne: »Sidst, men ikke mindst den svingende gennemgående dårligere kvalitet.«
Det er den kvalitet, vi gerne vil opgradere. Når vi snakker om organisationer, der skal blive enige, så er Dansk Fiskeriindustri jo en af parterne.
Den anden, DF og SiD, er jo enig.
Kunne de så også få Dansk Fiskerieksportforening med, ja, så var de sådan set kommet langt.
Men nødvendigvis behøver disse kvoter ikke at være omsættelige; fiskerne skal bare vide, hvad de har at fiske efter.
Det er det, Peter Hyltoft udtaler.
Så står der også videre »lovligt fangede fisk«.
Man kan sige, fiskerne har et problem her, idet det kan vanskeligt med nye redskabstyper osv., så længe der fanges efter 30 forskellige arter.
Der skal vi nok gå lidt med care.